Mi möta Jisösnöŋ Sabat kendonöŋ nup mewöŋi meyöhi,
Juda jitŋememe yeŋön miaŋgöra aka sesewerowero ak waŋgiba malget.
Mewö malgetmö,
Jisösnöŋ kewö meleŋ eŋgiyök,
“Nöŋgö Iwinan sundan dop nup memakza aiga nöŋön mewöŋanök mi memakzal.”
Mewö meleŋ eŋgiba ambazip Sabat kendongö keu tosatŋi toroqeba algetka Jisösnöŋ mi ahakmemeŋan qeapköba yeŋgö jeŋine siŋgisöndok ahök.
Siŋgisöndok mi toroqeba Anutugöra ‘Iwini’ jiba Anutu tandök ewö maljawaŋgö dop aka nanŋi mem öŋgöyök.
Juda ambazip yeŋön yuai yahöt miaŋgöra aka möt kömbuhiba kapaŋ köla Jisös qebingö jim köhöiget.
Mewö.
Mewö aketmö,
Jisösnöŋ keu kewö jii mötket,
“Nöŋön keu öl töhönŋi kun kewö jibi mötket:
Nahönöŋ nanŋi uruŋaŋgö yuai kun qahö memakzapmö,
Iwinöŋ yuai memakzawi,
Nahönŋan mönö mewöŋanök memakza.
Miaŋgöra Iwinöŋ yuai meiga ehakzawi,
yaŋön mönö miyök memakza.
Iwinöŋ Nahönŋi urunöŋ jöpaköm waŋgiba mala nanŋak nup memakzawi,
mi pakpak kondel waŋgimakza.
Miaŋgöra aŋgöletot eka maljei,
mi yuai eretŋi.
Miaŋgö ölŋi mi könaŋgep kondel eŋgiiga eka nemböŋini teköi welipköba malme.
“Kun kewögöra welipköme:
Iwinöŋ ambazip kömukömuŋi eŋgömindiiga gulimakze.
Nahönŋan mönö miaŋgö dop mewöŋanök ambazip köhömuŋi niŋia gulimegö mötzawi,
mi eŋgömindiiga gulimakze.
Mewöŋanök Iwinöŋ kungö keuŋi qahö jim tekömakzapmö,
jimtekötekö nupkö kukösumŋi pakpak mi kewögöra Nahönŋaŋgö böröŋe ali ahöza:
“Ambazip Iwi göda qem waŋgimakzei,
miaŋgö dop körekŋan Nahönŋi göda qem waŋgimegöra mötza.
Iwinöŋ Nahönŋi melaim waŋgiyök.
Miaŋgöra kunŋan Nahön qahö göda qem waŋgizawi,
yaŋön mönö Iwi mewöyök göda qahö qem waŋgiza.
“Miaŋgöra nöŋön keu öl töhönŋi kun kewö jibi mötket:
Kunŋan nöŋgöreŋ Buŋa keu möta mötmöriba ni melaim niŋgiyöhi,
i möt narim waŋgiza ewö,
yaŋön mönö malmal köhöikŋaŋgö buŋaya akza.
Nöŋön keuŋi jim teköbiga könöp siagö buŋaya qahö akŋa.
Kömup köhöikŋaŋgö likepŋi mosöta jabö kutuba malmal köhöikŋaŋgö likepŋe aŋgota mal öŋgöma.
“Nöŋön keu öl töhönŋi kun kewö jibi mötket:
Nalö kun kama aka nöŋgöra aka lök kam kuŋguza.
Nalö miaŋgöreŋ siŋgisöndok aka uru köhömuŋi akzei,
yeŋön Anutugö Nahönŋan keu qeri mötme.
Mi möta tem kölmeaŋön mönö guliba köhöiba malme.
Mi kewögöra:
Iwinöŋ nanŋak malmal köhöikŋi kondorakzawi,
miaŋgö dop malmal gulim köhöimapkö kukösumŋi mi Nahönŋi waŋgii yaŋön mewöyök ambazip mem gulim eŋgimakza.
Yaŋön Suep gölmegö Azi Ölŋi maljawaŋgöra aka Iwinöŋ ambazip keuŋini jim tekömapkö kukösumŋi mewöyök yaŋgö böröŋe ali buŋaŋi ahök.
“Nöŋön keu kötŋi jizali,
miaŋgöra mönö kude aurume.
Nalö kun kam kuŋgumawi,
miaŋgöreŋ körek pakpak qaksirinöŋ ahözei,
yeŋön mewöyök qet qetmawi,
mi mötme.
Qetŋi mi möta wahöta aukŋe asuhugetka ahakmeme ölöpŋi aka malgeraŋön malmal köhöikŋe öŋgömemö,
ahakmeme bölöŋi aka malgeri,
nöŋön yeŋgö keuŋini jim teköbiga kömup köhöikŋaŋgö buŋaya akŋe.
Nöŋön nani urunaŋgö yuai kun nanak aka memamgö osizal.
Ni Iwigö jitŋe mörakzali,
mönö miaŋgö dop ambazip keuŋini jim teköm eŋgimakzal.
Nani imbinaŋgö dop laŋ qahö memakzalmö,
melaim niŋgiyöhi,
mönö yaŋgö keuŋi wuataŋgömakzal.
Miaŋgöra jimtekötekö keuni jimakzali,
mi mönö dopŋeyök asuhumakza.”
Mewö.
“Nöŋön nani könaŋamni naŋgöba jibileŋak ewö,
keuni miaŋön ölöp qahö köhöibawak.
Alani kunöŋ nöŋgö könaŋamni naŋgöba jimakza.
Yaŋön nöŋgöra keu jimakzawi,
miaŋön mönö köhöiba ölŋambuk akza,
mi mötzal.
Iŋini jitŋememe melaim eŋgigetka Jongöreŋ kagetka keu ölŋaŋgö dop nöŋgö könaŋamni indela jiba naŋgöyök.
“Jiba naŋgöyökmö,
nöŋön gölme azigö naŋgönaŋgö keuŋi mi möta qahö mötpi öŋgöza.
Qahö öŋgözapmö,
Jongö naŋgönaŋgö keugöra jimakzali,
mi mönö iŋini nalö kewöŋe letotketka Anutunöŋ bohonŋini jöhömapköra aka jimakzal.
Jonöŋ kiwa ketaŋi aka ölöpŋanök jeba asariyökmö,
iŋini nalö köröpŋi qahöpmö,
töröptökŋanök yaŋgö asakŋe laŋ söŋgaibingö sihimŋi mötket.
“Jonöŋ könani töröptökŋanök jiiga mötketmö,
kunöŋ mi naŋgöba jimakzawi,
yaŋgö keuŋan mönö Jongöreŋ naŋgönaŋgö keu oŋgitza.
Nani Iwinan nupŋi al niŋgii membiga ölŋi asuhumakza.
Ölŋi miaŋön mönö könaŋamni kewö naŋgöba indelakza:
Iwinöŋ mönö melaim niŋgii jitŋe memeŋi akzal.
Iwinöŋ melaim niŋgii erali,
yaŋön könaŋamni naŋgöba jiba malök.
Iŋini nalö kunöŋ yaŋgö keu kourukŋi qahö mötket aka kaisoŋgolomŋi qahö eket.
Yaŋön niŋia melaiiga eröhi,
iŋini i qahö möt narim waŋgize.
Miaŋgöra yaŋgö keuŋan mönö eŋgö uruŋine qahö kinja.
“Iŋini malmal köhöikŋaŋgö könaŋi mi Buŋa Kimbinöŋ ahöm eŋgiza,
mewö mötmöriba mi oyoŋda uru könömŋine ala Suepkö buŋaya akingö mötze.
Mewö mötzemö,
kimbiŋi kimbiŋi pakpak mieŋön mönö nöŋgö könaŋamni naŋgöba indelakze.
Mi möt yaköze me qahö?
Naŋgönaŋgö keu gwötpuk ahözapmö,
iŋini malmal köhöikŋi buŋa qem aŋgubingöra nöŋgöreŋ kabingö tökömakze.
“Gölme ambazipnöŋ qetbuŋa niŋgigetka qarimapköra qahö mambötzal.
Mi niŋgigetka mötpi qahö öŋgöi maljal.
Mewö maljalmö,
eŋgö könaŋamŋini mi kewö ahöza,
mi mötzal:
Iŋini uruŋini Anutugöreŋ qahöpmahöp jöhöba urukalem qahö ak waŋgiba malje.
Nöŋön Iwinaŋgö qetŋi qeta kabiga iŋini andö qem niŋgimakzemö,
kunöŋ nanŋi qetŋi qeta kamawi,
iŋini mönö i ölöp möt aŋgön köla köl öröm waŋgime.
“O iŋini nanŋini möpöseim aŋguba qetbuŋaŋini qarimapkö mötket öŋgöza.
Öŋgözapmö,
bem mohotŋan Anutu ölŋi akzawi,
yaŋön qetbuŋa eŋgimapköra qahö kapaŋ kölje.
Mewö aködamunŋinambuk akŋegöra qahö jaram tiba kinje.
Miaŋgöra denöwö ni möt narim niŋgibeak?
Mi mönö osibeak.
“Nöŋön iŋini ‘Iwigö jemesoholŋe keu jakeŋe al eŋgimam,’
mewö mötmöribepuk.
Iŋini Mosesgö keugö jörömqöröm al waŋgiba Suep mire öŋgöbingö mamböta maljemö,
Anutugö jeŋe aŋgotketka Mosesnöŋ nanŋak Anutugö keu jakeŋe ala jim aum eŋgiiga gamuŋini mötme.
“Mi kewögöra:
Mosesnöŋ nöŋgö könaŋamni jim asariba Buŋa Kimbinöŋ ohoi ahöza.
Miaŋgöra Moses möt narim waŋgibeak ewö,
mönö nia möt narim niŋgibeak.
Mewömö,
Mosesgöreŋ kimbia qahö möt nariba tem köljeaŋgöra mönö nöŋgö keuni mi denöwö möt naribeak?
Mi kupuk-kapakŋambuk akapuk.”
Mewö.